Gyermek lovagoltatás

 Kedves Szülők és Gyerekek!

 Nem könnyű feladat megtalálni gyermekünk számára a megfelelő lovardát. Sok mindent mérlegelni kell a választáskor. Most szeretném megosztani veletek saját tapasztalataimat.

Több szempontot kell figyelembe vennünk. Az első, hogy az adott lovardában van e a gyermekünk tudás szintjének és korának megfelelő iskola ló és oktató. Fontos a környezet, a tisztaság, a megfelelő körülmények, a szakmai képzettség és a ló szeretet.

Függetlenül a tanulni vágyó ifjú lovas korától, képzettségétől és képességeitől a legfontosabb, hogy az edző rendelkezzen kellő szakképesítéssel, pedagógiai érzékkel, gyermek és ló szeretettel. Az a lovas oktató, aki nem elég türelmes és nem tiszteli a lovat és annak természetét, nem fogja tudni a lovat és a lovast összhangba hozni. Emellett örömöt is kell szereznie a diákjának és változatos foglalkozásokat tartania.

 Szükséges még a jó talajú lovaglópálya, a biztonságos ló és lovas felszerelés, aminek biztosítása szintén a lovarda feladata. A ló felszerelésének mindig jó állapotúnak, tisztának, és ápoltnak kell lenni. A lovasnak mindig kobakot, lovaglásra alkalmas lábbelit és védő mellényt kell viselnie. Ahhoz, hogy a lovak kiegyensúlyozottak és együttműködőek legyenek, ápolásra, foglalkozásra, jó minőségű takarmányra, nagy mozgástérre és stressz mentes környezetre van szükségük.

Személyes véleményem, hogy nem a luxuskörülmények miatt lesz jobb egy lovarda, mint a másik. Az emberi hozzáállás sokkal jobban számít! Fontosnak tartom a lovasok elméleti oktatását, hogy megismerjék az okokat. Mit lehet és nem lehet tenni a lovakkal, miért kell elővigyázatosnak lenni, mi a különbség a lovaglási stílusok között, mit eszik a ló, miért jobb neki a szabadban? Nem érzem helyesnek azt a mentalitást, miszerint megérkezünk a lovardába, felszerszámozunk és lóra fel. A lóval való kapcsolatnak ez csak egy része. Emellett meg kell ismernünk a lovak viselkedését, természetét, reakcióit, szükségleteiket és a helyes bánásmódot. Alap feltételnek tartom, hogy csak egészséges és jól képzett ló legyen iskola ló. Nem az a jó tanító ló, amelyik már másra nem alkalmas. Arra szeretném ösztönözni a kedves szülőket, hogy ne az oktatáson, vagy saját ló esetén a bértartáson spóroljanak, természetesen a józan ész határain belül. Ha valahol feltűnően olcsó a szolgáltatás, az jele lehetnek annak, hogy esetleg olyan dolgon kellett a lovardának spórolnia, amin nem szabadna a biztonság és az jó körülmények megtartása érdekében. Egy jó edző és egy jó lovarda, még ha kicsivel drágább és messzebb is van, hosszú távon pozitív eredményt hoz. A lovas gyorsabban fog fejlődni, mint egy kevésbé képzett oktatóval és lóval.

Amikor kimegyünk egy új helyre megismerni azt, vegyünk mindent figyelembe, a szolgáltatásokat, a lehetőségeket, a hozzáállást és nem utolsó sorban az egyik legtöbbet mondó részt, a lovakkal való bánásmódot.

Fáyköd Petra